**Jegyzőkönyv**

**Nagykovácsi Nagyközség Önkormányzat**

**Képviselő-testületének rendes nyílt üléséről**

**Az ülés helye: Öregiskola Közösségi Ház és Könyvtár**

 **2094 Nagykovácsi Kossuth L. utca 78.**

**Időpontja: 2016. október 20. (csütörtök) 17 óra**

**Meghívott képviselők:** Kiszelné Mohos Katalin polgármester, Szemesy Barbara alpolgármester, Bánóczi Margit képviselő, Fodor Attila képviselő, Gerely Gábor képviselő, Honti Zoltán képviselő, dr. Klein Katalin képviselő, Dr. Szabó András Lajos képviselő, Tegzes Endre képviselő, dr. Fegyveres-Fiskál Gábor alpolgármester

**Meghívottak:** dr. Szelenczy Gabriella Budakeszi Járási Hivatal vezetője, Dr. Klein Ferenc Német Nemzetiségi Önkormányzat elnöke. Oktatási, kulturális, sport, turisztikai és környezetvédelmi bizottság tagjai: Kropkó Péter, Gerlóczyné Furulyás Katalin. Pénzügyi és településfejlesztési bizottság tagjai: Horváthné Holéczy Katalin, Erdélyi Zoltán. Ügyrendi, összeférhetetlenségi, jogi és külső kapcsolatok bizottság tagjai: dr. Lovas András, dr. Borók György. Egészségügyi és szociális bizottság tagjai: Pintér Tünde, Karczewicz Ágnes. Diószeghy Tünde Öregiskola Közösségi Ház és Könyvtár vezetője, Fehér Imre Nagykovácsi Általános Iskola igazgatója, Szabó Orsolya Kispatak Óvoda vezetője, Kántor Ágnes NATÜ Kft. ügyvezetője, Móczár Ágnes Lenvirág Bölcsőde és Védőnői Szolgálat intézményvezetője, Pintér Lajos Budakeszi Rendőrőrs parancsnoka, Szelicsánné Szajáni Piroska Ezüstkor Szociális Gondozó Központ

**Meghívottak a hivatalból:** Papp István jegyző, dr. Németh Zsanett aljegyző, Györgyi Zoltán főépítész, Perlaki Zoltán osztályvezető, dr. Halmosi-Rokaj Odett osztályvezető, Grégerné Papp Ildikó osztályvezető

**Megjelent képviselők:** Kiszelné Mohos Katalin polgármester, Szemesy Barbara alpolgármester, Bánóczi Margit képviselő, Fodor Attila képviselő, Gerely Gábor képviselő, Honti Zoltán képviselő, dr. Klein Katalin képviselő, Tegzes Endre képviselő továbbá dr. Fegyveres-Fiskál Gábor alpolgármester

**Megjelentek a hivatalból:** Papp István jegyző, dr. Németh Zsanett aljegyző, Györgyi Zoltán főépítész, Perlaki Zoltán osztályvezető, Grégerné Papp Ildikó osztályvezető, dr. Halmosi-Rokaj Odett osztályvezető, Kissné Szalay Erzsébet jegyzőkönyvvezető

**Megjelentek továbbá:** dr. Szelenczy Gabriella Budakeszi Járási Hivatal vezetője, Szabó Orsolya Nagykovácsi Kispatak Óvoda vezetője, Tóth Mária Erzsébet Kispataki óvoda vezető-helyettes, Pintér Tünde EÜB tag, Szelicsánné Szajáni Piroska Ezüstkor Szociális Gondozó Központ

**Kiszelné Mohos Katalin polgármester:** Szeretettel és nagy tisztelettel köszöntöm a megjelenteket. Megkezdjük a mai rendes ülésünket. Mielőtt a napirendekre térnénk, néhány örömteli hírt szeretnék elmondani.

Elindult a Nagykovácsi Telekovácsi rendszer, ami azt jelenti, hogy a helyi lakosok, akik szívesen utaznának együtt, megtalálhatják egymást egy weboldal segítségével. Ez a telekovacsi.nagykovacsi.hu címen érhető el, lehetőség van a regisztrációra. Egyrészt a környezetünket kíméljük ezzel, másrészt pedig közösséget építhetünk. Egyre többen vagyunk, akik regisztráltunk, lehetőség adódik arra is, hogy ismerkedjünk, akár információkat is cseréljünk.

A múlt héten átadásra került az Általános Iskola udvarán a már régóta vágyott sportsátor, és a gyerekek már birtokba is vették. Örömteli érzés volt nézni azt, hogy mennyire örültek ennek az új sátornak. Remélhetőleg olyan lesz a minősége is, hogy sokáig élvezhetik majd a gyerekek.

Épül a ravatalozó. Bízom benne, hogy Halottak napjáig elkészül, bár nagyon sok munka van még hátra. Reménykedem abban, hogy a Halottak napján olyan környezet fogadhatja a látogatókat, ami méltó egy temetőben.

Szintén örömteli hír, hogy az idei ősszel nagyon sok út felújításra került. Út, vagy padkajavítás történt a Kazal utca, Fenyő utca, Tátika utca, Virágos sétány, Rózsa utca esetében és a Diófa utcai híd is komoly átalakításon ment keresztül. Az Ördögárok patak partfala is megjavításra került a Diófa utcai híd környékén. Valóban ez nagyon örömteli hír, hogy egyre épülnek az utak, tudjuk jól, hogy vannak még hiányosságok ezen a téren. Sajnos az önkormányzat anyagi helyzete idén ennyit tett lehetővé, illetve még most az ősz folyamán kátyúzások fognak történni, mind a murvás utakon, mind az aszfaltos utakon. Azt szeretném kérni valamennyi nagykovácsi lakostól, hogy még a legjobb úton is figyelmesen közlekedjen, mert miután elkészültek az utak, rendszeresen kapjuk azokat a kéréseket, hogy azonnal tegyünk fekvőrendőrt, vagy valamilyen forgalom-lassítót, hogy megakadályozzuk az esztelen rohanást ezeken az utakon. Azt gondolom, hogy ha a KRESZ előírásait mindenki betartja, illetve minden táblára és közlekedőre odafigyelnek az autósok, akkor nem lesz arra szükség, hogy fizikai akadályokkal gátoljuk a közlekedést. Figyeljünk oda egymásra, és próbáljuk a sebességet úgy megválasztani, hogy senkinek soha semmi baja ne történjen.

Az is egy örömteli hír, hogy mint minden évben, idén is részt vesz Nagykovácsi Önkormányzata a „Minden születendő gyermeknek ültessünk egy fát” akcióban. Idén ősszel november 11-én, pénteken délutánra hirdettük meg. Azok, akik jelentkeztek, email-ban fognak értesítést kapni, hogy pontosan mikor lesz a faültetés. Ezt is nagyon fontos dolognak találom, mert egyrészt a természetet szépítjük, másrészt a gyerekeknek a kötődését is erősítjük ezzel az apró gesztussal. Hiszen, ha a család rendszeresen megy azt a fát gondozni, akkor a gyermek kötődése is erősödni fog.

Várhatóan a novemberi Tájolóban megjelenik a Képviselő-testület beszámolója az elmúlt évről, érdeklődve olvashatják majd a nagykovácsi lakosok.

Most vasárnap, október 23-án megemlékezés lesz a szabadságharcról. Hosszú ünnepség várható. A temetőben 16.30-kor kezdődik a megemlékezés, 17 óra előtt megkoszorúzzuk az emléktáblát a polgármesteri hivatal épületénél, majd 17 órakor kezdődik az általános iskolában az ünnepség, ahol az általános iskolások egy nagyon szép megemlékezéssel készülnek a forradalom emlékére. Mindenkit szeretettel várunk. Ezt követően pedig átadásra kerül a Kossuth u. 64. szám alatt kialakított dr. Schmidt Imre emlékszoba. Ezen az ünnepségen kerül átadásra a dr. Schmidt Imre ösztöndíj is, amiről a mai testületi ülésen fogunk dönteni.

Ezek után elkezdhetjük az ülésünket. Megállapítom, hogy az ülés határozatképes, a testületből 8 fő jelen van. Dr. Szabó András képviselő úr jelezte, hogy a mai ülésen nem tud részt venni. Térjünk át a napirendre. A meghívóban kiküldött napirendhez még két napirendi pont felvételét javasolom, ezt is már írásban megkapták képviselő társaim és a bizottságok is tárgyalták. Kérdezem, hogy van-e a kiegészített napirenddel kapcsolatban javaslat, hozzászólás? Nincs, akkor szavazásra teszem fel a mai ülés napirendjét. Indítható a szavazás.

**Megállapítom, hogy Nagykovácsi Nagyközség Önkormányzat Képviselő-testülete 8 igen, ellenszavazat és tartózkodás nélkül az alábbi határozatot hozta:**

**NAGYKOVÁCSI NAGYKÖZSÉG ÖNKORMÁNYZAT**

**KÉPVISELŐ-TESTÜLETÉNEK**

**111/2016. (X. 20.) HATÁROZATA**

**Tárgy: A Képviselő-testület 2016. október 20-án megtartott ülésének napirendje**

Nagykovácsi Nagyközség Önkormányzat Képviselő-testülete úgy dönt, hogy 2016. október 20-i ülésén a következő napirendi pontokat tárgyalja.

1. **Döntés a Kispatak Óvoda 2015-2016. nevelési évi nevelő-oktató munkájáról szóló beszámolójának jóváhagyásáról**
2. **Szociális szolgáltatástervezési koncepció, szociális feladat-ellátási szerződés jóváhagyása**
3. **A Budakörnyéki Önkormányzati Társulás Társulási Megállapodása 7. sz. módosításának jóváhagyása**
4. **Döntés az Interreg V-A Szlovákia-Magyarország Együttműködési Programban való részvételről**
5. **Igazgatási szünetről szóló rendelet megalkotása**

***Zárt ülés:***

1. **Nagykovácsi Nagyközség Önkormányzata és Cseh Tibor közötti polgári peres eljárással kapcsolatos döntés**
2. **Döntés Nagykovácsi Ady Endre utca 51-53. sz. alatti ingatlannal kapcsolatos területrendezés ügyében**
3. **Felhatalmazás a budakeszi orvosi ügyelet ellátása közbeszerzési eljárás megindítására**

1. **A 2016. évi dr. Schmidt Imre Ösztöndíjra vonatkozó pályázat elbírálása**

**Határidő:** azonnal

**Felelős:** polgármester

**1. napirendi pont**

**Döntés a Kispatak Óvoda 2015-2016. nevelési évi nevelő-oktató munkájáról szóló beszámolójának jóváhagyásáról**

**Kiszelné Mohos Katalin polgármester:** *Röviden ismertette az előterjesztést.* Az előterjesztést az Oktatási bizottság tárgyalta. Átadom a szót elnök úrnak, hogy ismertesse a bizottság álláspontját.

**Fodor Attila OKB elnöke:** Az Oktatási bizottság az előterjesztést megtárgyalta és egyhangúlag elfogadásra javasolja a Képviselő-testületnek. Egyúttal szeretnénk megköszönni az egy éves tevékenységet.

**Kiszelné Mohos Katalin polgármester**: Köszönöm. Tájékoztatom Képviselőtársaimat, hogy a nevelőtestület által is elfogadásra került a beszámoló. Kérdezem, hogy a testület tagjainak van-e kérdése, hozzászólása. Nincs. Akkor kérem, hogy szavazzunk a határozati javaslatról. Indítható a szavazás.

**Megállapítom, hogy Nagykovácsi Nagyközség Önkormányzat Képviselő-testülete 8 igen, ellenszavazat és tartózkodás nélkül az alábbi határozatot hozta:**

**NAGYKOVÁCSI NAGYKÖZSÉG ÖNKORMÁNYZAT**

**KÉPVISELŐ-TESTÜLETÉNEK**

**112/2016. (X. 20.) HATÁROZATA**

**Tárgy: Döntés a Nagykovácsi Kispatak Óvoda 2015/2016. nevelési év nevelő-oktató munkájáról szóló beszámoló jóváhagyásáról**

Nagykovácsi Nagyközség Önkormányzatának Képviselő-testülete a Nagykovácsi Kispatak Óvoda 2015-2016. nevelési évi nevelő-oktató munkájáról szóló beszámolóját jóváhagyja.

**Határidő**: azonnal

**Felelős:** polgármester

**2. napirendi pont**

**Szociális szolgáltatástervezési koncepció, szociális feladat-ellátási szerződés jóváhagyása**

**Kiszelné Mohos Katalin polgármester**: Itt van körünkben Szelicsánné Szajáni Piroska az Ezüstkor Gondozó Központ vezetője, aki a koncepciót elkészítette. Kérem, hogy röviden ismertesse a koncepcióban foglaltakat.

**Szelicsánné Szajáni Piroska**: *Röviden ismertette a koncepcióban foglaltakat.*

**Kiszelné Mohos Katalin polgármester**: Köszönöm. Az előterjesztést az Egészségügyi bizottság tárgyalta. Átadom a szót dr. Klein Katalinnak, az Egészségügyi bizottság tagjának, mivel elnök úr nincs jelen, hogy ismertesse a bizottság álláspontját.

**dr. Klein Katalin**: A koncepciót a bizottság tárgyalta. Én kifogásoltam egy pontban, hogy körültekintőbb vizsgálódásra lenne szükség, ez pedig az idősek nappali ellátása. Kompromisszumra jutottunk, mégpedig úgy, hogy az elkövetkező két évben felülvizsgálatra kerül ez a koncepció, és egy kicsit körültekintőbben szeretnénk majd foglalkozni az igénnyel, erre vonatkozóan. A bizottság 4 igen, 1 tartózkodással javasolja elfogadásra a koncepciót. A szerződés meghosszabbítása tekintetében a bizottság egyhangú szavazatot hozott.

**Kiszelné Mohos Katalin polgármester**: Köszönöm. Kérdezem, hogy van-e kérdés, hozzászólás? Nincs. Akkor most külön-külön szavazunk a koncepcióról és a feladat-ellátási szerződésről. Elsőként a koncepció elfogadását teszem fel szavazásra. Indítható a szavazás.

**Megállapítom, hogy Nagykovácsi Nagyközség Önkormányzat Képviselő-testülete 8 igen, ellenszavazat és tartózkodás nélkül az alábbi határozatot hozta:**

**NAGYKOVÁCSI NAGYKÖZSÉG ÖNKORMÁNYZAT**

**KÉPVISELŐ-TESTÜLETÉNEK**

**113/2016. (X. 20.) HATÁROZATA**

**Tárgy: Döntés Nagykovácsi Nagyközség Szociális Szolgáltatástervezési Koncepciójának elfogadásáról**

Nagykovácsi Nagyközség Önkormányzatának Képviselő-testülete az előterjesztés mellékletében szereplő tartalommal elfogadja Nagykovácsi Nagyközség Szociális Szolgáltatástervezési Koncepcióját.

**Határidő**: azonnal

**Felelős**: polgármester

**Kiszelné Mohos Katalin polgármester**: Köszönöm. Most pedig a feladat-ellátási szerződésről szavazzunk. Indítható a szavazás.

**Megállapítom, hogy Nagykovácsi Nagyközség Önkormányzat Képviselő-testülete 8 igen, ellenszavazat és tartózkodás nélkül az alábbi határozatot hozta:**

**NAGYKOVÁCSI NAGYKÖZSÉG ÖNKORMÁNYZAT**

**KÉPVISELŐ-TESTÜLETÉNEK**

**114/2016. (X. 20.) HATÁROZATA**

**Tárgy: Döntés szociális** **feladat-ellátási szerződés megkötéséről**

Nagykovácsi Nagyközség Önkormányzatának Képviselő-testülete úgy dönt, hogy továbbra is Solymár Nagyközség Önkormányzata fenntartásában működő Ezüstkor Szociális Gondozó Központon keresztül kívánja ellátni a házi segítségnyújtás, család- és gyermekjóléti szolgáltatások települési szintű működtetésének biztosítását. Felhatalmazza a polgármestert a 2017. január 1-től 2019. december 31-ig terjedő időszakra szóló feladat-ellátási szerződés aláírására.

**Határidő**: azonnal

**Felelős**: polgármester

**3. napirendi pont**

**A Budakörnyéki Önkormányzati Társulás Társulási Megállapodása 7. sz. módosításának jóváhagyása**

**Kiszelné Mohos Katalin polgármester:** *Röviden ismertette az előterjesztést.* Az előterjesztést az Ügyrendi bizottság tárgyalta. Átadom a szót elnök asszonynak, hogy ismertesse a bizottság álláspontját.

**Bánóczi Margit ÜB elnöke:** Az Ügyrendi bizottság az előterjesztést megtárgyalta és egyhangúlag elfogadásra javasolja a Képviselő-testületnek.

**Kiszelné Mohos Katalin polgármester**: Köszönöm. Kérdezem, hogy a testület tagjainak van-e kérdése, hozzászólása. Nincs. Akkor kérem, hogy szavazzunk a határozati javaslatról. Indítható a szavazás.

**Megállapítom, hogy Nagykovácsi Nagyközség Önkormányzat Képviselő-testülete 8 igen, ellenszavazat és tartózkodás nélkül az alábbi határozatot hozta:**

**NAGYKOVÁCSI NAGYKÖZSÉG ÖNKORMÁNYZAT**

**KÉPVISELŐ-TESTÜLETÉNEK**

**115/2016. (X. 20.) HATÁROZATA**

**Tárgy: A Budakörnyéki Önkormányzati Társulás Társulási Megállapodása 7. sz. módosításának jóváhagyása**

Nagykovácsi Nagyközség Önkormányzatának Képviselő-testülete úgy dönt, hogy a Budakörnyéki Önkormányzati Társulás Társulási Megállapodásának 28/2016. (VI. 09.) sz. határozattal átvezetett módosításait elfogadja, egyúttal az egységes szerkezetű Társulási Megállapodást jóváhagyja.

Felhatalmazza a polgármestert a Társulási Megállapodás aláírására.

**Határidő:** azonnal

**Felelős:** polgármester

**4. napirendi pont**

**Döntés az Interreg V-A Szlovákia-Magyarország Együttműködési Programban való részvételről**

**Kiszelné Mohos Katalin polgármester:** *Röviden ismertette az előterjesztést.* Az előterjesztést a Pénzügyi bizottság tárgyalta. Átadom a szót elnök úrnak, hogy ismertesse a bizottság álláspontját.

**Tegzes Endre PB elnöke:** A Pénzügyi bizottság az előterjesztést megtárgyalta. Ha a következő évi költségvetésben ezt az összeget tudjuk biztosítani, akkor ezzel egy olyan fejlesztést tudnánk Nagykovácsiban elindítani, ami az utóbbi időben még nem történt. A bizottság egyhangúlag elfogadásra javasolja a Képviselő-testületnek az előterjesztést.

**Kiszelné Mohos Katalin polgármester**: Köszönöm. Hozzátenném, hogy várhatóan nem az egész összegre lesz szükség még a jövő évben, mivel ez két éves projekt. Azt gondolom, hogy figyelembe véve, hogy mit kaphatunk ettől a pályázattól, igazán megéri ez az önrész ráfordítás. Kérdezem, hogy a testület tagjainak van-e kérdése, hozzászólása.

**Fodor Attila:** Az anyagot végig olvastam, örömmel láttam, hogy egy ilyen együttműködésben részt fogunk venni. A Pénzügyi bizottság ülésén meg is szavaztam, támogatom képviselőként és bizottsági tagként is. Egy dolgot hiányolok. Képviselőként örültem volna, ha nemcsak a Pénzügyi bizottság tárgyalja ezt a napirendi pontot, hanem az Ügyrendi bizottság is. Ez a bizottság külkapcsolati bizottság is, ez a téma mindenképpen oda is tartozott volna. Örömmel venném, ha a jövőben az ilyen témákat az ÜB is tárgyalná.

**Kiszelné Mohos Katalin polgármester**: Köszönöm szépen. Általában az szokott lenni a koncepció, hogy egy napirendi pontot egy bizottság tárgyal, hiszen nagyon sok átfedés van, minden napirendi pontnál több bizottság is érintett lehet. De úgy gondolom, hogy nagyon sok képviselő, szinte hiánytalanul mindenki részt vesz a bizottsági üléseken, és így informálódnak a képviselők valamennyi témáról. Ezt az aktivitást köszönöm szépen.

**Fodor Attila:** Köszönöm a kiegészítést. Én azért tettem javaslatot, mert az Ügyrendi bizottság egy olyan bizottság, ahol a tagok fele nem képviselő, vagy más bizottság munkájában nem feltétlenül vesz részt. Olyan típusú szakemberek, jogászok ülnek ott, hogy úgy gondolom, adott esetben érdemes az ő véleményüket is meghallgatni.

**Kiszelné Mohos Katalin polgármester:** Köszönöm. Van-e további kérdés, hozzászólás? Nincs. Akkor kérem, hogy szavazzunk a határozati javaslatról. Indítható a szavazás.

**Megállapítom, hogy Nagykovácsi Nagyközség Önkormányzat Képviselő-testülete 8 igen, ellenszavazat és tartózkodás nélkül az alábbi határozatot hozta:**

**NAGYKOVÁCSI NAGYKÖZSÉG ÖNKORMÁNYZAT**

**KÉPVISELŐ-TESTÜLETÉNEK**

**116/2016. (X. 20.) HATÁROZATA**

**Tárgy:** **Döntés az Interreg V-A Szlovákia-Magyarország Együttműködési Programban való részvételről**

Nagykovácsi Nagyközség Önkormányzatának Képviselő-testülete úgy dönt, hogy az Interreg V-A Szlovákia-Magyarország Együttműködési Programban részt vesz, és pályázatot nyújt be az alábbi tevékenységek megvalósítására: Hagyományok háza építése; Faluház felújítása; Kolozsvár tér közterület-rendezése; tanösvény kialakítása, felújítása. A pályázaton való részvételhez 5% önerőt, azaz bruttó 47.700,- eurót a 2017. évi költségvetés terhére biztosít.

Felhatalmazza a Polgármestert a szükséges intézkedések megtételére.

**Határidő:** azonnal

**Felelős:** polgármester

**5. napirendi pont**

**Igazgatási szünetről szóló rendelet megalkotása**

**Kiszelné Mohos Katalin polgármester:** Átadom a szót jegyző úrnak, hogy ismertesse a rendelet-tervezetet.

**Papp István jegyző**:*Röviden ismertette az előterjesztést.*

**Kiszelné Mohos Katalin polgármester:** Köszönöm. Az előterjesztést az Ügyrendi bizottság tárgyalta. Átadom a szót elnök asszonynak, hogy ismertesse a bizottság álláspontját.

**Bánóczi Margit ÜB elnöke:** Az Ügyrendi bizottság a rendelet tervezetet megtárgyalta és egyhangúlag elfogadásra javasolja a Képviselő-testületnek.

**Kiszelné Mohos Katalin polgármester**: Köszönöm. Kérdezem, hogy a testület tagjainak van-e kérdése, hozzászólása. Nincs. Akkor szavazzunk a rendelet tervezetről. Elfogadásához minősített többség szükséges. Indítható a szavazás.

**Megállapítom, hogy Nagykovácsi Nagyközség Önkormányzat Képviselő-testülete 8 igen, ellenszavazat és tartózkodás nélkül megalkotta 19/2016. (X. 24.) számú igazgatási szünetről szóló önkormányzati rendeletét.**

**Kiszelné Mohos Katalin polgármester:** Köszönöm szépen. Nem látok több hozzászólást. Köszönöm szépen, a Képviselő-testület nyílt ülését 16 óra 40 perckor lezárom, a további napirendi pontok tárgyalására zárt ülésen kerül sor.

K.m.f.

Kiszelné Mohos Katalin Papp István

 polgármester jegyző